2.6.2022.
LV
Eiropas Savienības Oficiālais Vēstnesis
L 151/49
(34)
Sanāksme parādīja, ka CAC KZ un AAK joprojām ir jāsniedz Komisijai papildu paskaidrojumi un pierādījumi par dažām veiktajām darbībām un pasākumiem.
Komisija arī lūdza CAC KZ un AAK pārskatīt korektīvo pasākumu plānu, sīkāk izstrādājot Savienības novērtējuma apmeklējumā uz vietas konstatēto drošuma trūkumu pamatcēloņu analīzi, lai to varētu apspriest nākamajā tehniskajā sanāksmē.
(35)
Pēc ES Aviācijas drošības komitejas 2021. gada novembra apspriedēm un apstiprinājuma 2022. gada aprīļa tehniskajā sanāksmē Komisija uzaicināja CAC KZ, AAK un gaisa pārvadātāju Air Astana uz uzklausīšanu ES Aviācijas drošības komitejā 2022. gada 17. maijā.
(36)
Uzklausīšanā CAC KZ un AAK sniedza Komisijai un ES Aviācijas drošības komitejai pārskatu par sistēmu, kas ieviesta, lai nodrošinātu Kazahstānā sertificēto gaisa pārvadātāju drošuma uzraudzību.
CAC KZ un AAK izskaidroja Kazahstānas valsts drošuma attīstības plānu, kas ietver pasākumus Kazahstānas gaisa transporta efektivitātes uzlabošanai, tostarp attiecīgo starptautisko drošuma standartu efektīvai īstenošanai.
Turklāt AAK ziņoja par jaunākajām norisēm saistībā ar tās organizatorisko struktūru, par aviācijas nozares apmēru Kazahstānā, kā arī par 2021. gada augustā veiktā ICAO koordinētā validācijas apmeklējuma rezultātiem.
(37)
Uzsverot apņemšanos turpināt uzlabojumus, CAC KZ un AAK sniedza Komisijai un ES Aviācijas drošības komitejai visaptverošu un detalizētu pārskatu par to, kā tiek īstenots korektīvo pasākumu plāns, kas izstrādāts, pamatojoties uz rezultātiem, kas gūti 2021. gada oktobrī veiktajā Savienības novērtējuma apmeklējumā uz vietas.
Tas ietvēra nākotnei izvirzītos stratēģiskos mērķus, piemēram, Kazahstānas tiesiskā regulējuma, AAK rokasgrāmatu un procedūru grozījumus, kvalitātes pārvaldības sistēmas turpmākus uzlabojumus un attiecīgo starptautisko drošuma standartu turpmāku efektīvu īstenošanu.
(38)
Uzklausīšanā CAC KZ un AAK apņēmās informēt Komisiju par turpmākajām darbībām, kas tiks veiktas saistībā ar pārējiem novērojumiem, kuri izdarīti Savienības 2021. gada novērtējuma apmeklējumā uz vietas.
Turklāt tās apņēmās iesaistīties pastāvīgā drošuma dialogā, cita starpā sniedzot attiecīgu drošuma informāciju un piedaloties papildu sanāksmēs vismaz divreiz gadā vai tad, kad Komisija uzskatīs par nepieciešamu.
(39)
Pierādījumi liecina, ka CAC KZ un AAK veiktie pasākumi jau palīdz stiprināt to spējas uzraudzīt aviācijas darbības Kazahstānā.
Tomēr vēl vairāk jāuzlabo to spēja uzraudzīt, vai Kazahstānā sertificēto gaisa pārvadātāju darbības tiek veiktas saskaņā ar attiecīgajiem starptautiskajiem drošuma standartiem, tostarp šādā nolūka gādājot, ka ir nodrošināti pienācīgi resursi šādām drošuma uzraudzības darbībām.
(40)
Pamatojoties uz sniegto informāciju, šķiet, ka kopš 2021. gada oktobra CAC KZ un AAK ir guvušas vērā ņemamus panākumus attiecīgo starptautisko drošuma standartu īstenošanā.
Komisija un Aģentūra norādīja uz nodomu arī turpmāk atbalstīt CAC KZ un AAK centienus vēl vairāk stiprināt aviācijas drošuma sistēmu Kazahstānā.
(41)
Uzklausīšanā gaisa pārvadātājs Air Astana sniedza pārskatu par savu pašreizējo floti un pieejamajiem resursiem un objektiem.
Tas aprakstīja savu robusto un labi izstrādāto drošuma pārvaldības sistēmu un kvalitātes pārvaldības sistēmu.
Gaisa pārvadātājs norādīja, ka tas izmanto programmatūras rīku kopumu drošuma, kvalitātes un riska pārvaldības datu integrēšanai, tai skaitā noguruma riska pārvaldības sistēmu.
(42)
Atbildot uz ES Aviācijas drošības komitejas uzdoto jautājumu, gaisa pārvadātājs arī informēja par Air Astana uzraudzības darbībām, ko AAK veica 2021.–2022. gadā, un apstiprināja, ka ir uzlabojusies tā saskarsme ar CAC KZ un AAK.
(43)
Pamatojoties uz apspriedēm, ES Aviācijas drošības komiteja secināja, ka īpaša uzmanība būtu jāpievērš pastāvīgai drošuma situācijas un norišu uzraudzībai Kazahstānā, cita starpā izmantojot regulārus progresa ziņojumus no CAC KZ un AAK un iespēju uzaicināt tās uz vēl vienu uzklausīšanu kādā no nākamajām ES Aviācijas drošības komitejas sanāksmēm.